3 नामों पर सरकार का मंथन; 1990 बैच के IPS शत्रुजीत कपूर अभी तक सबसे आगे
Haryana Home Minister Anil Vij Former DGP Manoj Yadav Controversy - हरियाणा के पुलिस महानिदेशक (DGP) बनने की दौड़ से IPS मनोज यादव बाहर हो गए हैं। केंद्र को भेजे जाने वाले पैनल से भी उनका नाम हटा लिया गया है।
हरियाणा में पुलिस महानिदेशक (DGP) बनने की दौड़ तेज हो गई है। सरकार 3 नामों पर मंथन कर रही है। रिकॉर्ड को देखते हुए पैनल में मोहम्मद अकील, डॉ आरसी मिश्रा और शत्रुजीत कपूर का नाम पैनल में आ रहे हैं। सबसे ज्यादा 1990 बैच के आईएएस अफसर शत्रुजीत कपूर हरियाणा के पुलिस मुखिया के पद पर आगे चल रहे हैं। 
इससे पहले हरियाणा के पूर्व DGP मनोज यादव पत्र लिखकर इस पद के लिए अनिच्छा जता चुके हैं।
पीके अग्रवाल को मिल सकती है एक्सटेंशन
हरियाणा के पुलिस महानिदेशक (DGP) पीके अग्रवाल को डेढ़ महीने की एक्सटेंशन मिलने की उम्मीद है। इसकी वजह है सुप्रीम कोर्ट के एक फैसले के अनुसार राज्य के डीजीपी का कार्यकाल न्यूनतम 2 वर्ष का होता है, बेशक उनकी रिटायरमेंट कभी भी हो। हाईकोर्ट के एडवोकेट हेमंत कुमार ने डीजीपी के कार्यकाल को लेकर गृह मंत्रालय में एक आरटीआई याचिका लगाई थी, जिसके जवाब में सुप्रीम कोर्ट के आदेशों का हवाला दिया गया है। इसके बाद डीजीपी पीके अग्रवाल को 15 अगस्त तक अपने पद पर बने रहने की संभावना है, वैसे उनका 30 जून को रिटायरमेंट हो रहा है।
पैनल में अभी इन अफसरों के नाम
1988 बैच के IPS अधिकारी पीके अग्रवाल के सेवा विस्तार के साथ ही हरियाणा सरकार ने नए डीजीपी के चयन के लिए 8 सीनियर IPS अधिकारियों का पैनल तैयार किया है। इस पैनल को जल्द ही केंद्रीय लोकसेवा आयोग के पास भेजा जाएगा। लोक सेवा आयोग की तरफ से 8 नामों में से 3 नाम का पैनल वापस राज्य सरकार के पास पहुंचेगा, इन 3 नामों में से किसी एक आईपीएस अधिकारी को प्रदेश सरकार पुलिस महानिदेशक के पद पर नियुक्त करेगी।
इन अफसरों के भी चांस
राज्य सरकार की तरफ से तैयार किए गए इस पैनल में ADGP रैंक के 4 पुलिस अधिकारियों के नाम शामिल किए गए हैं। इसकी बड़ी वजह यह है कि उनकी पुलिस सेवा 30 साल से ऊपर हो चुकी हैं। 30 साल की सर्विस वाले IPS अधिकारी को हरियाणा के डीजीपी पद का दावेदार माना जा रहा है।
हरियाणा सरकार की तरफ से तैयार पैनल में डीजीपी रैंक के आईपीएस अधिकारी डॉ. आरसी मिश्रा, जेल महानिदेशक मोहम्मद अकील, एंटी करप्शन ब्यूरो के महानिदेशक शत्रुजीत कपूर और डीजीपी होमगार्ड देशराज सिंह के नाम शामिल है। वहीं एडीजीपी रैंक के आईपीएस अधिकारियों में ओपी सिंह, आलोक कुमार राय, एसके जैन और अजय सिंघल के नाम पैनल में जोड़े गए हैं।